Byna $3 miljoen vir 'n twiet! | Netwerk24
Byna $3 miljoen vir 'n twiet!
Deur Werner Wippenaar 23 Maart 2021 11:36
Dié kort sinnetjie het Jack Dorsey, uitvoerende hoof van Twitter, Maandag vir meer as $2,9 miljoen (R43 miljoen) as 'n onvervangbare aandenking (non-fungible token of NFT) verkoop.
Volgens die BBC was dit die Twitter-baas se eerste twiet en hy het die geld aan 'n liefdadigheidsorganisasie in Afrika geskenk.
Jack Dorsey, uitvoerende hoof van Twitter. Foto: Reuters
Ná die verkoop van sy twiet het Dorsey weer getwiet om te sê dat hy die geld geskenk het aan GiveDirectly, 'n organisasie wat kontant stuur aan arm gesinne in Afrika wat deur Covid-19 geraak word.
Dorsey het sy twiet in 2006 gestuur en dit is op 'n veiling op die platform Valuables verkoop. Die platform stel gebruikers in staat om ondertekende weergawes van hul twiets as 'n NFT te verkoop.
Die wenbod vir Dorsey se twiet is toegeslaan op Sina Estavi, uitvoerende hoof van die blokketting-onderneming Bridge Oracle. Estavi het op 6 Maart – die dag nadat die NFT-veiling aangekondig is – 1630,5825601 in die kriptogeldeenheid ethereum gebie.
Estavi het daarna getwiet hy hoop mense verstaan dat Dorsey se twiet iets meer as net 'n gewone twiet is.
Wat is die bohaai oor NFT?
'n NFT kan enige soort unieke digitale bate wees, soos 'n kunswerk of 'n videogreep, waar die eienaarskap van die bate in 'n blokketting verteenwoordig word.
Die koper van 'n NFT kry 'n kripto-gesteunde digitale kwitansie wat bewys dat die NFT eg is en dat hy dit besit.
NFT's het die afgelope paar maande in gewildheid ontplof, met almal van Elon Musk tot Mark Cuban wat ingespring en gekoop het.
Volgens Forbes is die duurste NFT tot dusver deur 'n kunstenaar genaamd Beeple, wat 'n collage van 5 000 prentjies vir $69,3 miljoen (meer as R1 miljard) verkoop het.